钦定古今图书集成/方舆汇编/边裔典/第108卷 > 《山海经》 > 白露
## 钦定古今图书集成/方舆汇编/边裔典/第108卷 > 《山海经》 > 白露

南亚墨利加，西曰白露，大小数十国，广邪一万馀里，
中间平壤沃野亦一万馀里。地肥硗不一，肥者不烦
耕治，布子自能生长。五糓百果，草木，悉皆上品，本土
人目为“大地苑圃。”其鸟兽之多，羽毛丽，声音美，亦天
下第一。地出金矿，取时金土互溷别之。金多于土，故
金银最多。国王宫殿皆黄金为板饰之，独不产铁。兵
器用烧木铦石，今贸易相通，渐知用铁，然至贵。馀器
物皆金、银、铜三种为之。有数。国从来无雨，地有湿性，
或资水泽。有树生脂膏，极香烈，名“拔尔撒摩傅。”诸伤
损一昼夜肌肉复合如故，涂痘不瘢，涂尸千馀年不
朽。一种异羊，可当骡马，性甚倔强，有时倒卧，虽鞭策
至死不起。以好言慰之，即起而走，惟所使矣。食物最
少，可绝食三四日。肝生一物如卵，能疗诸病，海商贵
之。天鹅、鹦鹉、尢多，一鸟名“厄马”，最大，长颈高足，翼翎
美丽，不能飞。足若牛蹄，善奔走，马不能及。卵可作杯
器。今蕃舶所市龙卵，即此。物产绵花甚多，亦织为布，
不甚用。专易西洋布及利诺布，或翦马毛织为服。江
河极大，有泉如脂膏，常出不竭。取燃灯，或涂舟砌墙，
当油漆用。有一种泉水出于石罅，离数十步即变为
石，有土能燃火，平地山冈皆有之。地震极多，一郡一
邑常有沉垫无遗，或平地突起山阜，或移山别地，皆
地震所为。不敢为大宫室，上盖薄板，以备震压。其俗
无文字书籍，结绳为识，或以五色状物形以当字，即
史书亦然。筭数用小石子，亦精敏。其文饰以珍宝嵌
面，以金为环，穿唇鼻臂腿，或系金铃，复饰重宝，夜中
光照一室。其国都达万馀里，凿山平谷为坦途，更布
石以便驿使传命。数里一更，三日夜可达二千里。人
性良善，不傲不饰诈，颇似淳古风。因其地多金银，任
意可取，故无窃盗贪吝，但陋俗最多，自欧逻巴天主
教士人往彼劝化，教经典书文与谈道德理义。往时
恶俗，如杀人、祭魔、驱人殉葬等事，俱不复然。为善反
力于诸国有捐躯不辞者。其间有极丑恶地，土产极
薄。人拾虫蚁为粮，以网四角，挂树而卧。因地气最湿，
又有毒蛇，人犯必死，不敢下卧，恐寐时触之。土音各
种不同，有一正音可通万里之外。近一大国，名“亚老
哥”，人强毅果敢，善用弓矢及铁杵，不立文字，一切政
教号令，皆口传说，辨论极精，闻者最易感动。凡出兵
时，大将戒谕兵士，不过数言，无不感激流涕，愿效死
者。他谈论皆如此。